**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2019. május 22-i ülésére)

**TÁRGY: Beszámoló a Kőröskom NONPROFIT Kft. 2018. évi tevékenységéről, alapítói hatáskörök gyakorlása a Kft-nél**

A 100%-ban Kiskőrös Város Önkormányzata tulajdonát képező Kiskőrös Önkormányzat Kommunális Szolgáltató Nonprofit Korlátolt Felelősségű Társaság (a továbbiakban: KŐRÖSKOM Kft.) tulajdonosi jogait a Képviselő-testület gyakorolja. A Polgári Törvénykönyvről szóló 2013. évi V. törvény (továbbiakban Ptk.) 3:109. § (1) bekezdésben foglaltak szerint „A gazdasági társaság tagjainak döntéshozó szerve a legfőbb szerv.” Ptk. 3:109. § (4) Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.

Ptk. 3:109. § (2) A gazdasági társaság legfőbb szervének feladata a társaság alapvető üzleti és személyi kérdéseiben való döntéshozatal. A legfőbb szerv hatáskörébe tartozik a számviteli törvény szerinti beszámoló (a továbbiakban: beszámoló) jóváhagyása és a nyereség felosztásáról való döntés.

A KŐRÖSKOM Kft. javadalmazási szabályzata értelmében, a Képviselő-testület dönt az ügyvezető személyi alapbérének tekintetében, lehetőség szerint az előző üzleti év beszámolójának tárgyalásakor dönt az ügyvezető prémiumáról, valamint az aktuális évre vonatkozó prémiumfeltételekről. A Képviselő-testület a 5/2019. sz. Képviselő-testületi határozatában foglaltak szerint az ügyvezető Schäffer Tamás András, személyi alapbére 2019. február 01. napjától bruttó 660 000 Ft.

A KŐRÖSKOM Kft. a számviteli törvény rendelkezései alapján összeállította a 2018. évi egyszerűsített éves beszámolóját, amely a határozat-tervezet 1. sz. mellékletét képezi. A határozat-tervezet 1. sz. melléklete tartalmazza a 2018. évi mérleget, eredménykimutatást, kiegészítő mellékletet és a Független Könyvvizsgálói Jelentést. Benyújtásra került a Kft. 2019. évre vonatkozó üzleti terve, melyet a határozat- tervezet 2. sz. melléklete tartalmaz. A Felügyelő Bizottság a beszámolót és az üzleti tervet május 21-i ülésén tárgyalja. A Felügyelő Bizottság írásbeli jelentése az előterjesztés mellékletét képezi.

A KŐRÖSKOM Kft. főbb mutatóinak idősoros alakulását az alábbi grafikon tartalmazza.

A beszámoló alapján a tárgyi eszközök bruttó értéke összesen 16 008 ezer Ft-tal növekedett (jelentősebb beruházások, felújítások: 1 db padkahenger 6.437 ezer Ft, 1 db használt Volskwagen Caddy 1.398 ezer Ft, a Cat markoló és a Zetor felújítása 3.176 ezer Ft, valamint az irodaépületben 3 db klíma került beszerelésre összesen 736 ezer Ft értékben, a befejezetlen beruházás értéke 3 866 ezer Ft), a könyv szerinti érték 5 428 ezer Ft-tal nőtt.

A forgóeszközökön belül növekedett a követelések részaránya 2017. évhez képest, ez összegben 20 millió Ft-t jelent, 10 millió Ft-ról 30 millió Ft-ra nőtt. Ebből a hulladékszállítási díjjal kapcsolatos követelés (5,6 millió Ft) teljes egészében lejárt követelés,. A hulladékszállítási díjhátralékosok esetében a KŐRÖSKOM Kft. az eredménytelen felszólításokat követően a díjhátralék adók módjára történő behajtását kezdeményezte Nemzeti Adó- és Vámhivatalnál. Ezek részben eredményre vezettek, azonban valószínűsíthető, hogy a még fennálló díj tartozások gyakorlatilag behajthatatlanok, emiatt 100 % értékvesztés került elszámolásra.

Az értékpapírok és pénzeszközök állománya összességében jelentős növekedést mutat 2017. évvégi állapothoz képest, ez közel 70 millió Ft, de a növekedés a piacfelújításhoz kapcsolódó 140 millió Ft kiutalt támogatásnak köszönhető. A KŐRÖSKOM Kft pénzeszközeit elsősorban bankszámlán tartja.

A KŐRÖSKOM Kft az eredménytartalékból a tárgy év végén 9 000 ezer Ft fejlesztési tartalékot képzett, mely átvezetésre került a lekötött tartalékba (a 2018. évben fel nem használt mellé).

Az értékesítés nettó árbevétele az előző évi szinthez képest közel 8 %-kal nőtt, amely összegszerűen 19 millió Ft-t jelent ( a változást a fakitermelés, aprítékolás,növekedése és a településüzemeltetési munkák csökkenéséből keletkezett), az 1 főre jutó üzemi tevékenység eredménye a 2017. évihez képest csökkent, amely így is jó teljesítésnek minősül. A KŐRÖSKOM Kft. üzemi tevékenység eredménye a 2017. évi 84 %-a, az adózott eredmény a 85 %. A változást az anyagjellegű és a személyi jellegű ráfordítások növekedése okozta.

A KŐRÖSKOM Kft. 2018. évi adózás előtti eredménye 19 127 ezer Ft, ebből üzemi tevékenység eredménye 18 196 ezer Ft, pénzügyi műveletek eredménye 931 ezer Ft. Az adózott eredmény és a mérleg szerinti eredmény 17 511 ezer Ft.

A prémiumfeltételekben meghatározott 2018. évi célkitűzéseket a KŐRÖSKOM Kft. ügyvezetője teljesítette: a KŐRÖSKOM Kft. eredményes működésének feltételeit biztosította, a 2018. évi üzleti terv szerinti – 12 300 ezer Ft - eredmény teljesült, az Önkormányzattal szerződött feladatok - beruházás, felújítás, fenntartás, egyéb szolgáltatások- a követelmények szerint teljesültek, a Kőrösszolg Kft, hatékony, gazdaságos és eredményes működést támogatja, biztosítja.

A fentiek alapján javaslom, hogy a Képviselő-testület a KŐRÖSKOM Kft. 2018. évi egyszerűsített éves beszámolóját, a KŐRÖSKOM Kft. ügyvezetőjének 2018. évi prémiumának megállapítását, valamint a 2019. évi prémiumfeltételeit a határozat-tervezetben foglaltak szerint fogadja el.

**Kiskőrös, 2019. május 20.**

 **Domonyi László sk.**

 **polgármester**

**HATÁROZAT-TERVEZET**

A Képviselő-testület az önkormányzat kizárólagos tulajdonában lévő KŐRÖSKOM Nonprofit Kft. tulajdonosi jogait gyakorló hatáskörében:

1. a KŐRÖSKOM Nonprofit Kft. 2018. üzleti évre vonatkozó egyszerűsített éves beszámolóját (mérlegét, eredménykimutatását és kiegészítő mellékletét) - figyelemmel a Felügyelő Bizottság és a Könyvvizsgáló jelentésére is- a határozat-tervezet 1. sz. melléklete szerinti tartalommal jóváhagyja
2. a KŐRÖSKOM Nonprofit Kft. ügyvezetőjének a 2019. évre benyújtott üzleti tervét a határozat-tervezet 2. sz. melléklete szerinti tartalommal elfogadja
3. a KŐRÖSKOM Nonprofit Kft. ügyvezetőjének 2018. évi prémiumát az 67/2018.sz. képviselő-testületi határozatban meghatározott feltételek teljesítésének megfelelően a 2018. évi személyi alapbér 25 %-ában, azaz bruttó 1 800 000 Ft-ban állapítja meg.
4. a KŐRÖSKOM Nonprofit Kft. ügyvezetőjének 2019. évi prémiumfeltételeit és a feltételek teljesítése esetére a prémium éves személyi alapbérben kifejezett százalékos mértékét a határozat-tervezet 3. sz. mellékletében foglaltak szerint határozza meg.

**Felelős:** polgármester

 ügyvezető

**Határidő:** 2019. értelemszerűen